Иван Вазов
Клисурата

chitanka.info

Трус ли гороломен

надве презполви се,

някой ли огромен

Крал Марко проби те,

Искърът ли твойте

гранити проеде,

бог ли сам в завойте

водний друм проведе —

о, Балкан — не зная:

но творенье нема

друго, като тая

клисура-поема.

Ред долове тъмни

канари гигантски,

гори, урви стръмни,

върхове балкански!

Дивотий и хубост,

раеве незнайни,

в природната грубост

красоти омайни —

прехласват очи ни

край Искъра дивен —

от буйни картини

синджир непреривен!

Всеки миг ни с нови

изненади чуди,

самотий сурови

влакът като буди.

О, влак, по-полека!

Спри скорост голема.

Та по-дълго нека

таз чета поема.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.